REPUBLIKA SRBIJA

NARODNA SKUPŠTINA

Odbor za prava deteta

23 Broj 06-2/138-21

22. april 2021. godine

B e o g r a d

Z A P I S N I K

DRUGE SEDNICE ODBORA ZA PRAVA DETETA

ODRŽANE 19. APRILA 2021. GODINE

Sednica je počela u 12,20 časova.

# Sednicom je predsedavao Ivica Dačić, predsednik Narodne skupštine i predsednik Odbora za prava deteta.

# Sednici su prisustvovali članovi Odbora: Elvira Kovač i Radovan Tvrdišić, potpredsednici Narodne skupštine, Jelena Mijatović, zamenik predsednika Odbora, Jelena Obradović, Nikola Lazić, Nataša Ivanović, Dubravka Filipovski, Milija Miletić, Milanka Jevtović Vukojičić i Milijana Sakić.

Sednici su prisustvovali zamenici odsutnih članova Odbora: Rajka Matović (Misala Pramenković, član), dr Vesna Ivković (prof. dr Aleksandra Pavlović Marković, član), Hadži Milorad Stošić (Jelisaveta Veljković, član) i Branimir Jovanović (Danijela Veljović, član).

Sednici Odbora nisu prisustvovali: dr Vladimir Orlić, Stefan Krkobabić, Marija Jevđić i Muamer Zukurlić, potpredsednici Narodne skupštine, kao ni sledeći članovi Odbora: Ilija Životić, Rozalija Ekres, Zagorka Aleksić i Mirsad Hodžić, niti njihovi zamenici.

Sednici je prisustvovao i narodni poslanik Đorđe Todorović.

Na predlog predsednika Odbora, jednoglasno (15 glasova „za“) je usvojen sledeći:

D n e v n i r e d:

1. Obrazovanje Radne grupe za inicijative, peticije, predstavke i predloge;
2. Razno.

Pre prelaska na rad po utvrđenom dnevnom redu, Odbor je jednoglasno (15 glasova „za“) i bez primedbi usvojio zapisnik Prve sednice Odbora, održane 26. oktobra 2020. godine.

**Prva tačka dnevnog reda - Obrazovanje Radne grupe za inicijative, peticije, predstavke i predloge**

U diskusiji nisu učestvovali članovi i zameninici članova Odbora.

Pre prelaska na rad po dnevnom redu, predsednik Odbora je polazeći od predstavničke funkcije Narodne skupštine i Odbora, istakao važnost da se obrazuje Radna grupa za inicijative, peticije, predstavke i predloge i zahvalio se Jeleni Mijatović, zameniku predsednika Odbora, na izraženoj inicijativi u vezi sa obrazovanjem Radne grupe. Mišljenja je da, u cilju što operativnijeg rada i postupanja, treba obrazovati Radnu grupu koja bi razmatrala inicijative, peticije, predstavke i predloge iz delokruga rada Odbora, imajući u vidu da se veliki broj građana obraća Odboru, kako u pisanoj formi, tako i putem elektronske pošte, telefonom i prijemom u Narodnu skupštinu. Istovremeno je ukazao da je članom 44. stav 6. Poslovnika Narodne skupštine predsednik Odbora ovlašćen da obrazuje posebnu radnu grupu koja obavlja poslove za potrebe Odbora, ali polazeći od značaja predstavničke funkcije, smatra da je celishodnije da se dogovor oko obrazovanja Radne grupe postigne na sednici Odbora, kao što je to bila praksa i u dosadašnjim sazivima.

Uzimajući u obzir i poštujući jednaku zastupljenost predstavnika poslaničkih grupa u sastavu Radne grupe, predsednik Odbora je predložio da predsedavajući Radne grupe bude Jelena Mijatović, zamenik predsednika Odbora, dok je za članove Radne grupe predložio sledeće članove, odnosno zamenike članova Odbora: Milanku Jevtović Vukojičić, Misalu Pramenković, dr Vesnu Ivković, Iliju Životića, dr Emeše Uri i Zagorku Aleksić, uz napomenu da su predloženi članovi, odnosno zamenici članova Odbora dali i usmenu saglasnost i izrazili spremnost da učestvuju u radu ove Radne grupe.

Na predlog predsednika, Odbor za prava deteta je jednoglasno(14 „za“, nije bilo protiv, nije bilo uzdržanih) doneo Odluku o obrazovanju Radne grupe za inicijative, peticije, predstavke i predloge. Naime, predsednik je posebno napomenuo da ukoliko se ukaže potreba Odbor može obrazovati u narednom periodu i još neku radnu grupu, a u skladu sa praksom koja je bila u prethodnom periodu.

**Druga tačka dnevnog reda – Razno**

U diskusiji je učestvovala narodni poslanik Dubravka Filipovski, član Odbora, kao i Ivica Dačić, predsednik Odbora.

S obzirom da do sada nije postojalo resorno ministarstvo koje se direktno bavilo pitanjima prava i zaštite prava dece, predsednik Odbora je istakao novinu da sada postoji Ministarstvo za brigu o porodici i demografiju, dodajući da je ovo ministarstvo prepoznalo prirodnu vezu sa Odborom za prava deteta. Ujedno je naglasio da su iz pomenutog ministarstva najavili da će u narednom periodu informisati Odbor o svom radu, a na osnovu člana 229. Poslovnika Narodne skupštine, kroz obavezu resornog ministra da podnese informaciju o radu Ministarstva nadležnom Odboru. Takođe, ukazao je da su iz Ministarstva za brigu o porodici i demografiju najavili da rade na izmenama i dopunama Porodičnog zakona, kao i na Zakonu o pravima deteta i Zaštitniku prava deteta koji je u fazi Nacrta, pa s tim u vezi, istakao je da se može očekivati, u narednom periodu, da pomenuti zakoni budu u skupštinskoj proceduri.

U toku diskusije, Odbor je obavešten da je Vlada Republike Srbije, 1. aprila 2021. godine, donela Odluku o obrazovanju Saveta za prava deteta, uz napomenu da je Savet za prava deteta savetodavno telo Vlade i da je zadatak Saveta da, pored ostalog, sarađuje i sa Odborom za prava deteta, te da je u pomenutoj Odluci predviđeno da Savet za prava deteta dostavlja izveštaj o radu nadležnom Odboru, odnosno Odboru za prava deteta, svakih 60 dana. Naime, predsednik Odbora je podsetio da je u prethodnom sazivu Odbor za prava deteta razmatrao izveštaje o radu Saveta za prava deteta najmanje dva puta godišnje i da će se shodno tome nastaviti ova praksu i sa novoobrazovanim Savetom, koji je sada u nadležnosti Ministarstva za brigu o porodici i demografiji. Takođe, Odbor je informisan i da je 17. marta 2021. godine Zaštitnik građana, podneo Narodnoj skupštini Godišnji izveštaj o radu za 2020. godinu, uz napomenu da se Odbor za prava deteta ne smatra nadležnim, ali da može, ukoliko proceni, da razmatra Izveštaj u delu koji se odnosi na prava deteta. S tim u vezi, predsednik Odbora je uputio molbu Jeleni Mijatović, zameniku predsednika da analizira tekst Izveštaja i obavi konsultacije sa Zaštitnikom građana, kako bi se procenilo da li u pomenutom izveštaju postoji deo koji se tiču prava deteta i da li postoji potreba da se Izveštaj razmatra na sednici Odbora.

Polazeći od poziva za pristupanje Nacionalnoj koaliciji za okončanje dečjih brakova u Srbiji, od 2. februara 2021. godine, predsednik Odbora je informisao da je ispred Odbora za člana Nacionalne koalicije određena Jelena Mijatović, zamenik predsednika Odbora, čime je po njegovom mišljenju, dat doprinos formiranju i delovanju Nacionalne koalicije i nastavljena praksa koja je bila u prethodnom sazivu. Pored toga, podsetio je i na to da je Odbor 20. novembra 2020. godine obeležio Svetski dan deteta održavanjem onlajn konferencije koja se realizovala kao sednica Učeničkih parlamenata na temu „Prava deteta u doba KOVID 19“, a u saradnji sa višegodišnjim partnerima Prijateljima dece Srbije, koji su najavili da će sa pomenute konferencije dostaviti rezultate istraživanja i zaključke. Naime, predsednik je ukazao i na mogućnost održavanja tematskih sednica Odbora, kao i na održavanje zajedničkih sednica sa drugim odborima u Narodnoj skupštini o pitanjima koja su od zajedničkog interesa iz delokruga rada Odbora, kao i na mogućnost da se, ukoliko postoji potreba, sednice Odbora održavaju i van sedišta Narodne skupštine.

Tokom diskusije, narodni poslanik, Dubravka Filipovski, član Odbora je predložila da se održi javno slušanje povodom pomenutih zakona koje je najavilo Ministarsto za brigu o porodici i demografiju, i to - izmene i dopune Porodičnog zakona, kao i Zakon o pravima deteta i Zaštitniku prava deteta. Takođe, mišljenja je da bi javno slušanje moglo da se održi zajedno sa Odborom za zdravlje i porodicu i dodala da bi to bilo vrlo značajno iz razloga što bi Odbor dobio time celovit pregled o tome šta je do sada urađeno i kada će pomenuti predlozi zakona biti na dnevnom redu Narodne skupštine. S tim u vezi, predsednik je izneo mišljenje da bi javna slušanja na ove teme svakako trebalo organizovati pre nego što Vlada Republike Srbije usvoji predloge pomenutih zakona i uputio molbu Jeleni Mijatović, zameniku predsednika Odbora, da obavi konsultacije sa ministarstvom na ovu temu.

Na kraju diskusije, predsednik Odbora je najavio kontinuitet u radu u odnosu na prethodni period i obavestio da će Služba Odbora dostaviti elektronskim putem Informaciju o radu Odbora, sa smernicama i kratkim predlogom aktivnosti, kako bi se, s jedne strane, članovi i zamenici članova Odbora mogli detaljnije upoznati sa samim radom Odbora, dok s druge strane, ih je pozovao da ako imaju neke predloge iste dostave Službi Odbora kako bi dali svoj doprinos u radu Odbora.

Sednica je završena u 12,35 časova.

**Sastavni deo ovog zapisnika čini prepis obrađenog tonskog snimka, vođen na sednici Odbora.**

 SEKRETAR ODBORA PREDSEDNIK ODBORA

 Jelena Đorić Ivica Dačić